Ego Hugo, dux Burgundie, notum facimus universis presentes litteras inspecturis quod, cum pax facta esset inter me et Galcherum, dominum Commerceii, et filios suos, et dictus Galcherus et dicti filii sui, scilicet Symon et Guillelmus, transeunt in homagium meum, ego promisi dicto Gualchero vel heredibus suis [Montem Rovelli] usque ad festum beati Remigii proximo venturum et Castrum Villani usque ad Pascha sequens, et idem Galcherius dicta castra a me recepit jurabilia et reddibilia; et ego terram dicti Galcheri reddidi ei sicut eam tenebat, excepta calderia de Salins, quam calderiam ipse et filii sui posuerunt in voluntate mea. Et de dictis castris reddendis dictis terminis dedi eidem Galchero plegios venerabilem patrem Robertum, Lingonensem episcopum, et dominam et matrem meam et Guillermum de Vergeio, avunculum meum. Sunt autem dicta castra jurabilia et reddibilia michi hoc modo quod post quadraginta dies post essonium meum teneor illa reddere ita munita sicut ea invenero, excepto forragio. Venerunt autem filii dicti Galcherii in homagium meum ligium, scilicet Symon et Guillelmus, hoc modo quod ille qui tenebit dicta castra erit homo meus ligius contra omnes, et alius erit ab homagio meo liberatus. Et est sciendum quod ego feoda dictorum castrorum non possum ponere extra manum meam vel heredum meorum, nec ego nec heredes mei possumus retinere homines dicti Galcheri vel heredum suorum. In cujus rei testimonium, presentem paginam sigillo meo confirmavi. Datum apud Mirebellum super Besuam, anno gratie millesimo ducentesimo tricesimo sexto, die festo beati Egidii, prima die septembris.